**Upute za ultrazvučni pregled abdomena i zdjelice**

**Priprema pacijenta** za pretrage abdomena i zdjelice podrazumijeva da pacijenti dođu u udobnoj i praktičnoj odjeći i obući koju mogu lako skinuti, te bez nakita u području pregleda. Dan prije pregleda ništa ne jesti, uzimati dosta tekućine (nemasne juhe bez tjestenine, čajevi). Na dan pregleda doći natašte. Ukoliko se planira pregled mokraćnog mjehura potrebno je imati ispunjen mjehur.

Na pretragu obavezno ponijeti uputnicu, narudžbenicu, nalaz liječnika koji traži pretragu,laboratorijske nalaze, te nalaze ranijih ultrazvučnih pregleda.

**Što očekivati od pretrage?**

**Ultrazvuk** je sigurna, neinvazivna i bezbolna pretraga. Za razliku od rentgena ili MSCT-a, ultrazvuk ne koristi ionizirajuće zračenje i nema straha od radijacije. Zbog toga se i najčešće koristi kao prva dijagnostička pretraga. Pretraga se izvodi u ležećem (eventualno sjedećem položaju), konveksnom ultrazvučnom sondom. Liječnik koji izvodi pregled će na sondu ili na pacijentov trbuh staviti malo kontaktnog gela koji osigurava kvalitetu slike. Gel je na bazi vode i lako se uklanja, te blokira stvaranje mjehurića zraka između kože i sonde.

Ultrazvuk abdomena i zdjelice prikazat će organe unutar trbušne šupljine, te organe smještene u maloj zdjelici. S obzirom na brojnost i složenost struktura u abdomenu, rutinska pretraga abdomena ultrazvukom obuhvaća pregled: jetre, žučnih kanala i žučnog mjehura, gušterače, bubrega i nadbubrežnih žlijezda, slezene,retroperitonealnih krvnih žila, mokraćnog mjehura, uterusa i ovarija kod žena, te prostate kod muškaraca. Prikaz šupljih organa gastrointestinalnog trakta uz pomoć ultrazvuka je znatno ograničen zbog prisustva sadržaja i zraka u crijevima, od kojih se ultrazvučni snop značajno reflektira.

Pregled ultrazvukom traje od 15 minuta do sat vremena. Nakon ultrazvučnog pregleda, pacijent se odmah može vratiti svojim uobičajenim aktivnostima.

Liječnik ukratko objašnjava pacijentu njegov nalaz i izdaje isti u pisanoj formi neposredno nakon pretrage.

Pacijent se s pisanim nalazom radiologa javlja na kontrolu kod liječnika koji je preporučio ultrazvučni pregled.

Ukoliko radiolog preporučuje daljnju radiološku pretragu (MSCT ili MR), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**